હું અમેરિકામાં ઈમ્પોર્ટ-એક્સપોર્ટનો બિઝનેસ કરું છું અને અઠવાડિયા પહેલા મારા દાદાનો મેસેજ હતો કે મારી પાસે વધારે સમય નથી તો મને મળવા આવ ! આ સાંભળીને હું ફટાફટ દાદા પાસે આવી ગયો અને એમના લીધે જ હું જીવનમાં કંઈક બન્યો છું ! મારા ઘરમાં કોઈને ખબર નથી કે હું આવી રહ્યો છું. પાંચ વાગ્યા અને હું નખત્રાણામાં પહોંચ્યો. મારા ઘરની બહાર ટેક્ષી ઉભી રખાવી અને મારો સામાન નીચે મુક્યો. મેં સમાન આંગણામાં મુક્યો અને મારા ફળિયાને મેં ચૂમી લીધુ ! આખી શેરી સુમસામ હતી, માટીની સુંગધ મને પોતાની લાગતી હતી. મેં દરવાજો ખખડાવ્યો ! મીનાએ દરવાજો ખોલ્યો અને મને જોતી રહી ગઈ અને બોલી, શુભમ તું જ છે ને ? મેં કહ્યું, ના તારા ભાઈનું ભૂત છે ! મીના મને ભેટી પડી અને બોલી, કેમ અચાનક ! મેં કહ્યું, સવારે કહીશ. મીના બોલી, સારું. મેં કહ્યું, ઘરમાં કોઈને ખબર ન પડે કે હું આવ્યો છું હો ! કેમ કે મારે સરપ્રાઈઝ આપવું છે. મીનાએ કહ્યું, સારું. મારો સમાન સ્ટોરરૂમમાં મુક્યો. મેં મીનાને પૂછ્યું, કેમ આજે વહેલી ઊઠી ? એ બોલી, પરીક્ષા છે કોલેજની ! મેં કહ્યું, સારું. હું સીધો જ બાથરૂમમાં નાહવા ગયો અને ફ્રેશ થઈને રૂમની બારી ખોલી, ઠંડી હવા મને જુના દિવસોની યાદ અપાવતી હતી. સવારના સાત વાગ્યા હતાં અને મીના કોલેજ જવા માટે નીકળી, મીના ભુજમાં ભણતી હતી અને મારી એકમાત્ર બહેન હતી. હું ધીમે ધીમે રસોડાની તરફ ગયો અને જોયું તો મમ્મી ચા બનાવતાં હતાં ! મમ્મીને જોઈને આંખો ભીની થઇ ગઇ, કારણ કે હું પાંચ વર્ષ પછી ઘરે આવ્યો હતો.